Document ID: /roh_data/filtered/fineweb-2-filterrobots_roh.jsonl.gz/16310

Mintg'onn en la sessiun da l'avust dal Cussegl grond vegn elegì in nov president. Il president dal parlament Grischun è uschia il pli aut Grischun. Quai onn è quai Michael Pfäffli. El ha 54 onns, è giurist, ha in'atgna interpresa, è maridà ed ha dus uffants.
Engraziament da la partida
La carriera politica da Pfäffli ha gia cumenzà cun 18 onns cura ch'el è entrà en la partida liberaldemocratica.
Dapi 10 onns è Michael Pfäffli en in Cussegl grond, el è sta durant sis onns president da partida ed ha duas giadas candidà per il Cussegl naziunal. Uschia ch'il post sco pli aut Grischun saja er in zic in «engraziel» da la partida per la lavur prestada.
Represchentar ils rumantschs
Tar il post sco president dal Cussegl grond na vai betg be persuenter da preparar las sessiuns e manar tras quellas – i va cunzunt er per represchentar ed ir a bleras occurrenzas. E malgrà che Michael Pfäffli n'è betg in rumantsch è el persvas ch'el sappia tuttina represchentar bain els. Quai perquai che sia dunna e ses uffants discurran rumantsch.
Management da temp è l'impurtant
La pli gronda sfida saja dentant betg la lavur da preparar e manar tras la sessiuns, mabain propi il represchentar. Ses antecessur Vitus Dermont è stà a radund 150 occurrenzas. Vul dir, circa trais giadas ad emna. Michael Pfäffli è dentant da l'avis ch'el dumogna tut sut in chapè. El spera en scadin cas che nagin vegn a la curta.
Resultats da las presidentas e dals presidents dal Cussegl grond
|Num||Lieu||Partida||Vuschs survegnì||Vuschs valaivlas|
|Agathe Bühler-Flury||Schiers||PLD||112||117|
|Leo Jeker||Zizers||PBD||118||118|
|Corsin Farrér||Stierva||PCD||105||112|
|Christian Rathgeb||Chur||PLD||111||112|
|Christina Bucher-Brini||Chur||PS||110||113|
|Ueli Bleiker||Rothenbrunnen||PBD||113||115|
|Elita Florin-Caluori||Bonaduz||PCD||101||111|
|Hans Peter Michel||Davos||PLD||111||113|
|Duri Campell||Cinuos-chel||PBD||113||116|
|Vitus Dermont||Laax||PCD||109||110|
|Michael Pfäffli||St. Moritz||PLD||104||110|
RR actualitad 12:00